Goeie nuus vir Gautengers ná waterpyp barsArgieffoto Die Stad Ekurhuleni het Maandag gesê herstelwerk aan die groot waterpyp wat die afgelope naweek gebars en talle woonbuurte in Gauteng sonder water gelaat het, is uiteindelik voltooi. Luidens ’n verklaring het Rand Water reeds begin om weer water deur die pypleiding te pomp. Meeste van die reservoirs se vlakke is egter in die stadium nog laag as gevolg van die langdurige herstelwerk wat daartoe gelei het dat die netwerk lank sonder water moes klaarkom. “Dit het die kritieke punte van die retikuleringsnetwerk beïnvloed. Ons voorsien dus ŉ effense vertraging in die stabilisering van die netwerk en die volledige herstel [van water] sal waarskynlik vanaand om 22:00 wees.” Gautengers word gewaarsku dat waterdruk tot vanaand onder groot druk sal verkeer hoewel dit na verwagting met die verloop van tyd na normaal sal terugkeer. Maroela Media het vroeër berig ŉ gedeelte van die O2-pypleiding het gebars nadat ŉ klep op die pypleiding vermoedelik deur vandale beskadig is. Rand Water het aanvanklik gesê hy hoop om die O2-pypleiding wat gebars het teen gister te herstel, maar het dieselfde dag nog in ŉ verklaring gesê dit sal nie moontlik wees nie weens die aard van die skade. Daar is toe verwag dat die pypleiding teen vanmiddag herstel wou word. Rand Water het inwoners om verskoning gevra vir die ongerief wat die naweek deur die gebarste waterpyp veroorsaak is hoewel hy ook in dieselfde asem gevra het dat water spaarsamig gebruik word totdat die netwerk na normaal terugkeer, veral in hoogliggende gebiede.